Leon van Nierop se resensie: Richard Says Goodbye | Maroela Media
Richard Says Goodbye ** 5/10
Met Johnny Depp en Rosemary DeWitt
Waar, o waar is die dae toe 'n rolprent met Johnny (Jack Sparrow) Depp in die hoofrol die loket sou geskud het? Vandag hoor jy skaars 'n windjie wat gebreek word met 'n hand voor die mond en 'n "ekskuus" van die loket af. Depp se gloriedae is skynbaar verby, want vele van sy vorige rolprente, sedert hy sy lyf so verwaand op die Karibiese Eilande rondgeswaai het, het geld gemaak.
In hierdie droefgeestige verhaal verneem 'n vuilbek professor dat hy binnekort gaan sterf. Hy het sy lewe tot dusver vermors en voel dus dat hy nou gestraf word vir sy ongeleefde bestaan. Boonop het sy vrou (die verrassend-effektiewe Rosemarie DeWitt) 'n verhouding met 'n vriend. Wat moet 'n sterwende man dan ook nou doen?
Verlore tyd probeer inhaal! En alles doen wat hy homself tot dusver ontsê het. Daar is hier en daar 'n interessante toneel wat jou uit jou sluimerslaap mag ruk, maar oor die algemeen verloor die rolprent woema vroeër as 'n motor wat bult-af beweeg en sonder brandstof gaan staan.
Depp lyk verveeld met sy karakter lank voor die kyker belangstelling verloor wat die waarskuwingsligte vroegtydig laat flikker: hierdie is nie die soort fliek waarop jy sommer goedsmoeds geld uitgee nie. Dalk het die professor vir Hobbs en Shaw nodig om hom bietjie aan te moedig. Want die akteurs en regisseur se vere wen vroeg-vroeg reeds af.